Helposti leviävien eläintautien koulutusmateriaali kotieläinopetuksen yhteydessä käytettäväksi

Afrikkalainen sikarutto

Afrikkalainen sikarutto on sikojen ja villisikojen helposti leviävä verenvuotokuumetauti, jonka aiheuttaa ASF-virus. Afrikkalainen sikarutto ei tartu ihmiseen. ASF-virukseen ei ole olemassa rokotetta eikä hoitokeinoa.

**Aiheuttaja:**
Asfivirus, säilyy hyvin pH:ssa 4-13 ja alle 60 °C lämpötiloissa. Näin ollen ASF -virus tuhoutuu normaaleissa ruuanvalmistuslämpötiloissa, mutta kuumentamaton tai riittämättömästi kuumennettu ruokajäte sekä suolaamalla tai savustamalla tehdyt sianlihavalmisteet ovat suuri riski taudin leviämiselle. Virus elää yli 300 vrk suolaamalla ja kuivaamalla tuotetuissa kinkuissa (esimerkiksi parmankinkku).

**Itämisaika:**
Taudin itämisaika yksittäisessä eläimessä on 5-15 vuorokautta tartunnasta, akuutissa muodossa tavallisimmin 5-7 vuorokautta. Koska tartunta voi levitä sikalan sisällä aluksi hitaasti, saattaa kulua joitakin viikkoja ennen kuin tilalla huomataan tavallisuudesta poikkeavia oireita tai kuolleisuuden lisääntymistä. Tartunnasta kliinisesti toipuneiden sikojen viremia jatkuu vielä 40 - 60 vuorokautta. ASF -virus on voitu eristää kantajasiasta jopa kuuden kuukauden kuluttua tartunnasta.

**Oireet:**

Akuutissa, nopeasti etenevässä muodossa tärkeimpänä ensioireena on korkea kuume (yli 40,5 °C). Kuumeeseen saattaa liittyä apatia, ruokahaluttomuus, nopea ja vaikeutunut hengitys sekä silmä- ja sierainvuoto. Tyypillistä on myös äkillinen kuolema ilman edeltäviä oireita.

Sioilla saattaa olla motorisia häiriöitä ja ne painautuvat toisiaan vasten. Oireena voi myös olla luominen. Joillakin sioilla voi esiintyä oksentelua ja ummetusta, toisilla taas veristä ripulia. Sioilla saattaa olla ihonalaista turvotusta tai verenpurkaumia erityisesti kehon ääreisosissa ja korvissa. Sika saattaa vaipua koomaan ennen kuolemaa, joka seuraa tavallisesti 1–7 vuorokauden kuluessa oireiden ilmenemisestä.

Koska oireet ja oireilevien eläinten määrä voi vaihdella, tulee afrikkalaista sikaruttoa epäillä myös sellaisissa tapauksissa, joissa oireilevia eläimiä on vain muutama tai oireet ovat lieviä.

Villisioilla afrikkalaisen sikaruton tartuntaan voi viitata se, että luonnosta löytyy kuollut villisika tai useita kuolleita villisikoja, villisialla on ollut sairauden oireita ennen kaatoa tai villisiassa havaitaan suolistamisen yhteydessä normaalista poikkeavaa verekkyyttä.

Akuutti afrikkalainen sikarutto muistuttaa oireiltaan ja ruumiinavauskuvaltaan hyvin paljon akuuttia klassista sikaruttoa. Aina, kun eläimen iholla ja korvissa on selvästi havaittavia verenpurkaumia, on syytä epäillä klassista tai afrikkalaista sikaruttoa. Samanlaisia muutoksia aiheuttavat vain harvat muut sairaudet.

Akuutin muodon lisäksi ASF voi esiintyä myös subakuutissa ja kroonisessa, hitaasti etenevässä, muodossa. Subakuutin tartunnan oireita ovat vaihteleva kuume, apatia ja keuhkotulehdus. Sydämen vajaatoiminta voi johtaa kuolemaan. Taudin krooninen muoto on harvinainen. Siihen voi liittyä bakteeritulehduksia. Kroonisen ASF:n oireita voivat olla hengitysvaikeudet, luomiset, niveltulehdus, ihon haavaumat tai kuoliot.

**Esiintyvyys:**
Afrikkalaista sikaruttoa ei ole koskaan todettu Suomessa. Tautia on todettu Euroopassa muun muassa Virossa, Latviassa, Liettuassa, Puolassa, Tšekissä, Unkarissa, Romaniassa, Bulgariassa, Belgiassa, Sardiniassa, Venäjällä, Valko-Venäjällä ja Ukrainassa. Tautia esiintyy lisäksi Afrikassa ja Kiinassa. Uhka taudin leviämisestä Suomeen on suuri.

**Leviäminen:**
Virus tarttuu sikojen hengitysteiden ja suun kautta tartunnan saaneista sioista terveisiin sikoihin. Epäsuorasti tauti leviää muun muassa tartunnan saaneen eläimen lihan, lihatuotteiden, sivutuotteiden ja käsittelemättömien metsästysmuistojen välityksellä sekä ruokajätteestä, jossa on tartunnan saaneen sian tai villisian lihaa. Lisäksi tauti voi levitä viruksen saastuttamien välineiden, vaatteiden, rehun, kuivikkeiden, kuljetusvälineiden ja elintarvikkeiden välityksellä.

Afrikassa ja alueilla, joilla esiintyy taudin vektorihyönteisiä, erityisesti Ornithodoros-suvun puutiaisia, voi vektoreilla olla suuri merkitys viruksen säilymiseen. Afrikan villisiat voivat ylläpitää virusta ja tartuttaa sikoja sairastumatta itse tautiin, eurooppalaiset villisiat sairastuvat tautiin tyypillisin oirein.

**Riskitekijöitä taudin leviämisen kannalta ovat erityisesti** sikojen tuonti alueelta, jolla tartuntaa esiintyy, kuumentamattoman, lihaa sisältävän ruokajätteen syöttö sioille, tilavierailut ulkomailla, ulkomaiset vierailijat Suomen sikaloissa sekä villisikojen kanssa kosketuksissa oleminen alueilla, joilla tautia esiintyy (metsästys, ruokajätteiden joutuminen sikojen ravinnoksi).

**Vastustus:**
Suomessa afrikkalainen sikarutto on virallisesti vastustettava helposti leviävä eläintauti.

Todettaessa tautia sioissa eläintautiviranomaisten tehtävänä on estää taudin leviäminen muihin eläimiin sekä mahdollistaa tartunnan tehokas hävittäminen. Ruokavirasto määrää pitopaikan siat lopetettavaksi ja hävitettäväksi viipymättä. Lopetus- ja hävitystavasta päättää Ruokavirasto yhdessä läänineläinlääkärin kanssa. Kaikki viruksella mahdollisesti saastuneet jätteet ja aineet, kuten kuivikkeet, rehut ja lanta, hävitetään läänineläinlääkärin ohjeiden mukaan. Tilalta teurastettavaksi lähetettyjen sikojen lihat ja sivutuotteet jäljitetään ja tarvittaessa tuhotaan. Kun siat on hävitetty, niiden kuljetukseen käytetyt ajoneuvot, rakennukset, joissa sikoja on pidetty, ja rakennusten ympäristö sekä kaikki välineet puhdistetaan ja desinfioidaan.

Sikaruton varmistumisen jälkeen tartuntatilan ympärille perustetaan suojavyöhyke (säde vähintään kolme kilometriä) ja valvontavyöhyke (säde vähintään 10 kilometriä). Eläinten kuljetuksia vyöhykkeillä rajoitetaan samoin kuin sellaisten tuotteiden ja tavaroiden kuljetuksia, joihin liittyy riski tartunnan leviämisestä. Myös tilakäyntejä voidaan rajoittaa. Suojavyöhykkeellä olevat sikojen pitopaikat tutkitaan sikaruton varalta. On mahdollista, että sikoja joudutaan hävittämään ennen tutkimusten valmistumista sellaisilla tiloilla, joissa tartuntavaara on erityisen suuri.

Selvitysten perusteella toimenpiteitä ja rajoituksia kohdistetaan tarvittaessa myös pitopaikkoihin, joihin tartunta on voinut levitä.

Mikäli tartuntaa todettaisiin villisioissa, muodostettaisiin tartunta-alueen ympärille laajoja rajoitusvyöhykkeitä, joilla mm. sikojen siirtoja kielletään tai rajoitetaan. Tartunnan hävittäminen villisoista on osoittautunut vaikeaksi, koska afrikkalaiseen sikaruttoon ei ole rokotetta.